Genesi 47 | Beibele Inthaneteng | Phetolelo ya Lefase le Lefsa
47 Josefa a tla a begela Farao a re:+ “Tate le bana bešo le mehlape ya bona ya dihuswane le dikgomo gotee le tšohle tšeo ba nago le tšona, ba tlile ba etšwa nageng ya Kanana gomme bjale ba kua seleteng sa Goshene.”+
2 Go bana bao babo ka moka a tšea banna ba bahlano gore a ba tliše pele ga Farao.+
3 Ke moka Farao a botšiša bana babo Josefa a re: “Le šoma go dira’ng?”+ Bona ba araba Farao ba re: “Rena bahlanka ba gago re badiši ba dinku,+ go etša ge borakgolokhukhu ba rena e be e le badiši.”+
4 Ka morago ga moo ba re go Farao: “Re tlile go diilela mo nageng ye+ ka gobane dihuswane tšeo rena bahlanka ba gago re nago le tšona ga di na mafulo,+ ka ge tlala e le e šoro nageng ya Kanana.+ Bjale hle, anke o dumelele rena bahlanka ba gago re dule seleteng sa Goshene.”+
5 Ge ba re’alo Farao a re go Josefa: “Tatago le bana beno ba tlile mo go wena.
6 Naga ya Egipita e pele ga gago.+ Dira gore tatago le bana beno ba dule karolong e botsebotse ya naga.+ A ba dule seleteng sa Goshene,+ gomme ge e ba o tseba gore gare ga bona go na le banna ba ba nago le sebete,+ gona o ba bee bahlokomedi ba dikgomo tša ka.”+
7 Ke moka Josefa a tliša Jakobo tatagwe go Farao gomme a mo tsebiša yena; Jakobo a šegofatša Farao.+
8 Bjale Farao a re go Jakobo: “Matšatši a bophelo bja gago ke nywaga e mekae?”
9 Jakobo a re go Farao: “Matšatši a ka ke le modiiledi e bile nywaga e lekgolo-masometharo (130).+ Matšatši a bophelo bja ka e bile nywaga e sego kae le ya kgateletšego+ gomme ga e lekane le matšatši a bophelo bja nywaga yeo botate ba e feditšego e le badiiledi.”+
10 Ka morago ga moo Jakobo a šegofatša Farao gomme a tloga pele ga gagwe.+
11 Ka gona Josefa a nea tatagwe le bana babo madulo nageng ya Egipita, karolong e botsebotse ya naga, seleteng sa Ramasese.+ A dira kamoo Farao a laetšego ka gona.
12 Josefa a nea tatagwe, bana babo le ba lapa la tatagwe ka moka dijo+ go ya le ka palo ya bana ba bona.+
13 Bjale go be go se na dijo nageng ka moka, ka gobane tlala e be e le e šoro kudu;+ batho ba nageng ya Egipita le ya Kanana ba felelwa ke matla ka baka la tlala yeo.+
14 Josefa a kgoboketša tšhelete ka moka yeo e bego e hwetšwa nageng ya Egipita le ya Kanana yeo batho ba bego ba reka mabele ka yona;+ Josefa a tliša tšhelete yeo ka ntlong ya Farao.
15 Mafelelong batho ba reka ka tšhelete ka moka ya nageng ya Egipita le ya Kanana gomme ya fela, ke moka Baegipita ka moka ba tla go Josefa ba re: “Re fe dijo!+ Go re’ng re swanetše go hwela pele ga gago e le ka baka la ge re feletšwe ke tšhelete?”+
16 Ka gona Josefa a re: “Ge e ba tšhelete e fedile, gona nneeng diruiwa tša lena gomme nna ke tla le nea dijo legatong la tšona.”
17 Ba tliša diruiwa tša bona go Josefa; Josefa a ba rekišetša dijo ka dipere tša bona, mehlape ya dihuswane, mehlape ya dikgomo le dipokolo,+ gomme ngwaga woo ka moka a ba rekišetša dijo ka diruiwa tša bona ka moka.
18 Mafelelong ngwaga woo wa fela, gomme ngwageng o latelago ba tla go yena ba re: “Re re re tsebiše wena mong wa rena gore tšhelete le diruiwa di feletše go wena mong wa rena.+ Ka pele ga gago mong wa rena go šetše feela mebele ya rena le naga ya rena.+
19 A rena le naga ya rena re ka fo hwela mahlong a gago?+ Reka rena le naga ya rena ka dijo,+ gomme rena le naga ya rena re tla ba makgoba a Farao; o re nee peu gore re phele, re se hwe gomme naga ya rena ya ba lešope.”+
20 Ka gona Josefa a rekela Farao naga ka moka ya Baegipita+ ka gobane yo mongwe le yo mongwe wa Baegipita o be a rekišitše naga ya gagwe ka ge tlala e be e ba wetše o šoro; naga ka moka ya ba ya Farao.
21 Batho bona o ile a ba hudušetša metseng ya kgauswi, go tloga lehlakoreng le lengwe la selete sa Egipita go ya go le lengwe.+
22 Naga ya baperisita ke yona feela a sa kago a e reka,+ ka gobane dijo tša baperisita di be di etšwa go Farao gomme ba be ba eja dijo tšeo Farao a bego a ba neile tšona.+ Ke ka baka leo ba sa kago ba rekiša naga ya bona.+
23 Ke moka Josefa a bolela le batho a re: “Tsebang gore lehono ke rekile lena le naga ya lena, ke le reketše Farao. Tšeang peu še, e bjaleng mašemong.+
24 Ge e tšweleditše dijo,+ le neeng Farao karolo ya bohlano ya tšona,+ eupša dikarolo tše nne e tla ba tša lena gore e be peu ya mašemo, e be dijo tša lena, tša malapa a lena le tša bana ba lena gore ba je.”+
25 Ke moka ba re: “O phološitše maphelo a rena.+ Anke re hwetše kgaugelo mahlong a gago mong wa rena, e bile re tla ba makgoba a Farao.”+
26 Josefa a dira gore taba ya gore Farao a hwetše karolo ya bohlano nageng ya Egipita e be molao go fihla le lehono le. Ke naga ya baperisita feela e le sehlopha yeo e ilego ya se be ya Farao.+
27 Baisiraele ba tšwela pele ba dula nageng ya Egipita, seleteng sa Goshene;+ ba aga go yona gomme ba tswala ya ba ba bantši kudu.+
28 Jakobo a phela nageng ya Egipita nywaga e lesomešupa. Ka gona nywaga ya bophelo ya Jakobo ya ba e lekgolo-masomenne-šupa (147).+
29 Mafelelong matšatši a gore Isiraele a hwe a batamela.+ Ka gona a bitša Josefa morwa wa gagwe a re go yena: “Ge e ba bjale ke hweditše kgaugelo mahlong a gago, hle bea seatla sa gago ka tlase ga serope sa ka,+ o mpontšhe botho o be o mpotegele.+ (O se ke wa mpoloka Egipita hle.)+
30 Ke swanetše go robala le botate,+ wena o nthwale o nntšhe mo Egipita gomme o mpoloke mabitleng a bona.”+ Josefa a re: “Ke tla dira kamoo o boletšego ka gona.”
31 Ke moka a re: “Nkenele.” Josefa a mo enela.+ Isiraele a napa a inamela dihlogong tša bolao.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D47%26wtlocale%3DSE%26srcid=share⊂ject=Bala Beibele Inthaneteng